## Odluka o Hrvatskoj komisiji za suradnju s Organizacijom Ujedinjenih naroda za prosvjetu, znanost i kulturu

### NN 45/1992 (20.7.1992.), Odluka o Hrvatskoj komisiji za suradnju s Organizacijom Ujedinjenih naroda za prosvjetu, znanost i kulturu

# VLADA REPUBLIKE HRVATSKE

Na temelju članka 19. Zakona o Vladi Republike Hrvatske ("Narodne
novine", broj 41/90, 8/91,14/91, 53A/91 i 9/92), Vlada Republike Hrvatske
na sjednici održanoj 7. srpnja 1992. godine, donijela je

## ODLUKU

### o Hrvatskoj komisiji za suradnju s Organizacijom Ujedinjenih naroda za prosvjetu, znanost i kulturu

I.

Osniva se Hrvatska komisija za suradnju s Organizacijom Ujedinjenih
naroda za prosvjetu, znanost i kulturu (dalje: Hrvatska komisija za UNESCO),
koja djeluje kao savjetodavno tijelo Vlade Republike Hrvatske.

II.

Hrvatska komisija za UNESCO obavlja ove poslove:

- razmatra pitanja prosvjete, znanosti, kulture i informacija od interesa
za međunarodnu suradnju Republike Hrvatske s Organizacijom Ujedinjenih
naroda za prosvjetu, znanost i kulturu (dalje: UNESCO) i daje o tom mišljenja
Vladi Republike Hrvatske;

- razmatra i daje Vladi mišljenja o akcijama i projektima UNESCO-a u
kojima sudjeluje Republika Hrvatska; - daje Vladi mišljenja o sastavu.
prijedlozima i stajalištima delegacija Republike Hrvatske na službenim
skupovima organa UNESCO-a i na skupovima što ih organizira UNESCO;

- u sklopu svog područja rada sudjeluje u pripremi stajališta i razmatra
pitanja u svezi sa sklapanjem i izvršavanjem međunarodnih ugovora što ih
sklapa Republika Hrvatska, te o tome daje svoje mišljenje Vladi Republike
Hrvatske i njezinim tijelima, po potrebi i na njihov zahtjev;

- putem Ministarstva inozemnih poslova Republike Hrvatske i stalnog
poslanstva Republike Hrvatske pri UNESCO-u, sudjeluje u razmjeni svih relevantnih
informacijskih materijala s UNESCO-om u svrhu prijenosa i primjene međunarodnih
iskustava i spoznaja na području prosvjete, znanosti, kulture i informacija,
nastalih djelatnošću UNESCO-a, te na primjeren način upoznaje hrvatsku
javnost s ciljevima, zadaćama i djelatnošću UNESCO-a;

- u obavljanju svojih poslova priprema za Vladu Republike Hrvatske potrebe
stručne podloge, materijale i dokumente u skladu s programom Vlade i na
njezin zahtjev.

III.

Hrvatska komisija za UNESCO ima predsjednika i dvadeset članova. Po
četiri člana imenuju se iz reda uglednih stručnjaka u područjima prosvjete,
kulture i znanosti, dva člana od uglednih stručnjaka u području komunikacija,
po dva člana iz reda članova međuvladinih odbora i nacionalnih odbora nevladinih
organizacija, te dva člana između uglednih djelatnika javnog i kulturnog
života Republike Hrvatske. Predsjednika i članove Hrvatske komisije za
UNESCO imenuje Vlada Republike Hrvatske. Predsjednik i članovi Komisije
imenuju se na četiri godine i mogu biti ponovno imenovani.

IV.

Hrvatska komisija za UNESCO donosi poslovnik o svom radu. Komisija može
osnivati i svoja radna tijela.

V.

Stručne, administrativne i druge poslove Hrvatske komisije za UNESCO
obavlja Ministarstvo prosvjete, kulture i športa uz koordinaciju s Ministarstvom
inozemnih poslova.

VI.

Sredstva za rad Hrvatske komisije za UNESCO osiguravaju se u proračunu
Vlade Republike Hrvatske.

VII.

Ova odluka stupa na snagu danom objave u "Narodnim novinama".

Klasa: 910-04/92-01/08

Urbroj : 5030114-92-2

Zagreb, 7. srpnja 1992.

Predsjednik

**dr. Franjo Gregurić, v. r.**

Odluka, NN 45/1992-1147